CELEX: 32016R0760
Language: hr
Date: 2016-05-13 00:00:00
Title: Provedbena uredba Komisije (EU) 2016/760 оd 13. svibnja 2016. o izvanrednim mjerama potpore za sektore jaja i mesa peradi u Italiji

14.5.2016   
            
            
               HR
            
            
               Službeni list Europske unije
            
            
               L 126/63
            
         PROVEDBENA UREDBA KOMISIJE (EU) 2016/760
   оd 13. svibnja 2016.
   o izvanrednim mjerama potpore za sektore jaja i mesa peradi u Italiji
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 220. stavak 1. točku (a),
   budući da:
   
               (1)
            
            
               Italija je 15. prosinca 2014. potvrdila i prijavila izbijanje visokopatogene influence ptica podtipa H5N8. Izbijanje te bolesti potvrđeno je u komercijalnom gospodarstvu mužjaka tovnih purana smještenom u općini Porto Viro, provinciji Rovigo, regiji Veneto u Italiji.
            
         
               (2)
            
            
               Italija je odmah i učinkovito poduzela sve potrebne mjere za zdravlje životinja i veterinarske mjere u skladu s Direktivom Vijeća 2005/94/EZ (2).
            
         
               (3)
            
            
               Talijanska nadležna tijela posebice su poduzela mjere kontrole, praćenja i preventivne mjere te utvrdila zaražena i ugrožena područja u skladu s Provedbenom odlukom Komisije 2014/936/EU (3). To je omogućilo brzo otklanjanje opasnosti. Mjere za zdravlje životinja i veterinarske mjere, nacionalne i na razini Unije, primjenjivale su se do 16. veljače 2015. na svim gospodarstvima osim na gospodarstvu za uzgoj mužjaka tovnih purana, na kojem su se mjere primjenjivale do 25. veljače 2015.
            
         
               (4)
            
            
               Talijanska nadležna tijela 23. lipnja 2015. obavijestila su Komisiju da su nužne mjere za zdravlje životinja i veterinarske mjere, primijenjene radi sprečavanja širenja i iskorjenjivanja virusa, pogodile određene gospodarske subjekte te da su ti subjekti pretrpjeli gubitke prihoda koji nisu prihvatljivi za financijski doprinos Unije u skladu s Uredbom (EU) br. 652/2014 Europskog parlamenta i Vijeća (4).
            
         
               (5)
            
            
               Dana 23. lipnja 2015. Komisija je zaprimila službeni zahtjev talijanskih nadležnih tijela za djelomično financiranje određenih izvanrednih mjera potpore u skladu s člankom 220. stavkom 3. Uredbe (EU) br. 1308/2013. Talijanska nadležna tijela pojasnila su svoj zahtjev 11. i 27. siječnja 2016.
            
         
               (6)
            
            
               Kao posljedica primijenjenih mjera za zdravlje životinja i veterinarskih mjera došlo je do kašnjenja u smještanju kopuna, zlatnih kokoši, običnih kokoši i purana na gospodarstva za tov u zaraženim i ugroženim područjima te gospodarstvo s rasplodnim puranima u takvim zonama nije moglo proizvesti rasplodna jaja. To je dovelo do gubitka u proizvodnji mesa tovnih kopuna, zlatnih kokoši, običnih kokoši i purana te gubitka u proizvodnji rasplodnih jaja rasplodnih purana tijekom razdoblja primjene mjera za zdravlje životinja i veterinarskih mjera. Stoga je primjereno nadoknaditi te gubitke.
            
         
               (7)
            
            
               Kao posljedica primijenjenih mjera za zdravlje životinja i veterinarskih mjera kokoši podrijetlom s nekoliko gospodarstava smještenih u zaraženom području odmah su zaklane te je meso tih kokoši toplinski obrađeno u skladu s člankom 23. Direktive 2005/94/EZ ili zamrznuto radi olakšavanja postupne prodaje zamrznutog mesa peradi u zaraženom području. Stoga bi trebalo nadoknaditi gubitke nastale zbog razlike u vrijednosti svježeg mesa peradi od toplinski obrađenog ili zamrznutog mesa peradi.
            
         
               (8)
            
            
               U skladu s člankom 220. stavkom 5. Uredbe (EU) br. 1308/2013 Unija sudjeluje u financiranju izvanrednih mjera potpore u visini od 50 % troškova koje snosi Italija. Nakon razmatranja zahtjeva koji je zaprimila od Italije Komisija bi trebala utvrditi maksimalne količine prihvatljive za financiranje u pogledu svake izvanredne mjere potpore tržištu.
            
         
               (9)
            
            
               Kako bi se izbjegao rizik od prekomjerne naknade, trebalo bi za svaki proizvod utvrditi paušalni iznos djelomičnog financiranja na odgovarajućoj razini.
            
         
               (10)
            
            
               Pogođene vrste su kokoši (kopuni, zlatne kokoši i obične kokoši) te purani (mužjaci i ženke) uzgojeni za meso, rasplodna jaja purana i toplinski obrađeno ili zamrznuto pileće meso.
            
         
               (11)
            
            
               Kako bi se u potpunosti izbjegla opasnost od dvostrukog financiranja, pretrpljeni gubitci ne smiju biti prethodno nadoknađeni državnim potporama ili osiguranjima, a djelomično financiranje Unije u skladu s ovom Uredbom trebalo bi biti ograničeno na prihvatljive proizvode za koje nije primljen ni jedan financijski doprinos Unije na temelju Uredbe (EU) br. 652/2014.
            
         
               (12)
            
            
               Opseg i trajanje izvanrednih mjera potpore predviđenih ovom Uredbom trebalo bi ograničiti na razinu koja je nužno potrebna za potporu predmetnom tržištu.
            
         
               (13)
            
            
               Radi dobrog proračunskog upravljanja tim izvanrednim mjerama potpore samo one isplate korisnicima koje je Italija izvršila najkasnije do 30. rujna 2016. trebale bi biti prihvatljive za djelomično financiranje Unije. Ne bi se trebao primjenjivati članak 5. stavak 2. Delegirane uredbe Komisije (EU) br. 907/2014 (5).
            
         
               (14)
            
            
               Radi osiguranja prihvatljivosti i ispravnosti isplata talijanska nadležna tijela trebala bi provesti ex ante provjere.
            
         
               (15)
            
            
               Kako bi se Uniji omogućila provedba financijske kontrole, talijanska nadležna tijela trebala bi obavijestiti Komisiju o poravnanju isplata.
            
         
               (16)
            
            
               Kako bi Italija mogla odmah provoditi ove mjere, ova bi Uredba trebala stupiti na snagu sljedećeg dana od dana objave.
            
         
               (17)
            
            
               Mjere predviđene ovom Uredbom u skladu su s mišljenjem Odbora za zajedničku organizaciju poljoprivrednih tržišta,
            
         DONIJELA JE OVU UREDBU:
   Članak 1.
   Unija osigurava djelomično financiranje u iznosu od 50 % izdataka koje snosi Italija za potporu tržištu rasplodnih jaja i mesa peradi koje je znatno pogođeno izbijanjem visokopatogene influence ptica podtipa H5N8, koje je 15. prosinca 2014. zabilježila i prijavila Italija i na koje su se do 16. veljače 2015. primjenjivale mjere za zdravlje životinja i veterinarske mjere na razini Unije i na nacionalnoj razini na svim gospodarstvima osim na gospodarstvu za uzgoj mužjaka tovnih purana, na kojem su se mjere primjenjivale do 25. veljače 2015.
   Troškovi su prihvatljivi za djelomično financiranje Unije samo ako ih je Italija isplatila korisnicima najkasnije do 30. rujna 2016. Ne bi se trebao primjenjivati članak 5. stavak 2. Delegirane uredbe (EU) br. 907/2014.
   Članak 2.
   Maksimalna razina djelomičnog financiranja Unije jest kako slijedi:
   
               (a)
            
            
               za gubitak u proizvodnji rasplodnih jaja rasplodnih purana smještenih u ugroženom području paušalni iznos od 0,42 EUR po rasplodnom jajetu purana iz oznake KN 0407 19 11, za najviše 313 560 jaja;
            
         
               (b)
            
            
               za gubitak u proizvodnji mesa peradi zbog kašnjenja povezanih s mjerama za zdravlje životinja i veterinarskim mjerama u pogledu kopuna, zlatnih kokoši, običnih kokoši i mužjaka i ženki purana za tov na gospodarstvima smještenima u zaraženim i ugroženim područjima paušalni iznos od:
               
                           i.
                        
                        
                           0,022 EUR tjedno po kopunu iz oznake KN 0105 94 00 do najviše 262 400 kopuna te do najvišeg iznosa od 42 146,98 EUR;
                        
                     
                           ii.
                        
                        
                           0,0244 EUR tjedno po zlatnoj kokoši iz oznake KN 0105 94 00 do najviše 7 500 zlatnih kokoši te do najvišeg iznosa od 1 620,86 EUR;
                        
                     
                           iii.
                        
                        
                           0,0136 EUR tjedno po običnoj kokoši iz oznake KN 0105 94 00 do najviše 1 271 908 običnih kokoši te do najvišeg iznosa od 83 715,00 EUR;
                        
                     
                           iv.
                        
                        
                           0,0636 EUR tjedno po ženki tovnog purana iz oznake KN 0105 99 30 do najviše 35 040 ženki tovnog purana te do najvišeg iznosa od 23 240,53 EUR;
                        
                     
                           v.
                        
                        
                           0,0722 EUR tjedno po mužjaku tovnog purana iz oznake KN 0105 99 30 do najviše 34 000 mužjaka tovnog purana te do najvišeg iznosa od 15 387,43 EUR;
                        
                     
         
               (c)
            
            
               za gubitak u vrijednosti između svježeg i toplinski obrađenog pilećeg mesa dobivenog od običnih kokoši koje su odmah zaklane u zaraženom području paušalni iznos od 0,3761 EUR po kilogramu živog mesa do ukupnog iznosa od 98 297,50 EUR;
            
         
               (d)
            
            
               za gubitak u vrijednosti između svježeg i zamrznutog pilećeg mesa dobivenog od običnih kokoši koje su odmah zaklane u zaraženom području paušalni iznos od 0,04 EUR po kilogramu pilećeg mesa do ukupnog iznosa od 3 402,44 EUR.
            
         Članak 3.
   Djelomično financiranje Unije u skladu s ovom Uredbom ograničeno je na proizvode za koje nisu primljene državne potpore ili osiguranja i za koje nije primljen ni jedan financijski doprinos Unije na temelju Uredbe (EU) br. 652/2014.
   Članak 4.
   Prije isplate svake naknade Italija provodi iscrpne administrativne i fizičke provjere radi osiguranja poštovanja ove Uredbe.
   Talijanska nadležna tijela posebice provjeravaju:
   
               (a)
            
            
               prihvatljivost korisnika koji je podnio zahtjev za potporu;
            
         
               (b)
            
            
               za svaki prihvatljivi subjekt: prihvatljivost, količinu i stvarni gubitak u proizvodnji rasplodnih jaja rasplodnih purana;
            
         
               (c)
            
            
               za svaki prihvatljivi subjekt: prihvatljivost, količinu i stvarni gubitak u proizvodnji pilećeg i purećeg mesa nastao zbog kašnjenja u smještanju kopuna, zlatnih kokoši, običnih kokoši i purana za tov na gospodarstva smještena u zaraženim i ugroženim područjima tijekom primjene mjera za zdravlje životinja i veterinarskih mjera;
            
         
               (d)
            
            
               za svaki prihvatljivi subjekt: prihvatljivost, količinu i stvarni gubitak u vrijednosti između svježeg i toplinski obrađenog pilećeg mesa dobivenog od običnih kokoši koje su odmah zaklane u zaraženom području tijekom primjene mjera za zdravlje životinja i veterinarskih mjera;
            
         
               (e)
            
            
               za svaki prihvatljivi subjekt: prihvatljivost, količinu i stvarni gubitak u vrijednosti između svježeg i zamrznutog pilećeg mesa dobivenog od standardnih kokoši koje su odmah zaklane u zaraženom području tijekom primjene mjera za zdravlje životinja i veterinarskih mjera;
            
         
               (f)
            
            
               da nijedan prihvatljivi subjekt nije primio sredstva iz drugih izvora za nadoknadu gubitaka iz članka 2.
            
         Članak 5.
   Talijanska nadležna tijela obavješćuju Komisiju o poravnanju isplata.
   Članak 6.
   Ova Uredba stupa na snagu sljedećeg dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 13. svibnja 2016.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 347, 20.12.2013., str. 671.
   
   
      (2)  Direktiva Vijeća 2005/94/EZ od 20. prosinca 2005. o mjerama Zajednice u vezi s kontrolom influence ptica i o stavljanju izvan snage Direktive 92/40/EEZ (SL L 10, 14.1.2006., str. 16.).
   
      (3)  Provedbena odluka Komisije 2014/936/EU od 17. prosinca 2014. o određenim zaštitnim mjerama u vezi s visoko patogenom influencom ptica podtipa H5N8 u Italiji (SL L 365, 19.12.2014., str. 160.).
   
      (4)  Uredba (EU) br. 652/2014 Europskog parlamenta i Vijeća od 15. svibnja 2014. o utvrđivanju odredaba za upravljanje rashodima koji se odnose na prehrambeni lanac, zdravlje i dobrobit životinja te na biljno zdravstvo i biljni reprodukcijski materijal, o izmjeni direktiva Vijeća 98/56/EZ, 2000/29/EZ i 2008/90/EZ, uredbi (EZ) br. 178/2002, (EZ) br. 882/2004 i (EZ) br. 396/2005 Europskog parlamenta i Vijeća, Direktive 2009/128/EZ Europskog parlamenta i Vijeća i Uredbe (EZ) br. 1107/2009 Europskog parlamenta i Vijeća te o stavljanju izvan snage odluka Vijeća 66/399/EEZ, 76/894/EEZ i 2009/470/EZ (SL L 189, 27.6.2014., str. 1.).
   
      (5)  Delegirana uredba Komisije (EU) br. 907/2014 оd 11. ožujka 2014. o dopuni Uredbe (EU) br. 1306/2013 Europskog parlamenta i Vijeća u pogledu agencija za plaćanja i ostalih tijela, financijskog upravljanja, poravnanja računa, jamstava i upotrebe eura (SL L 255, 28.8.2014., str. 18.).